ஓப்பனிங் பேட்ஸ்மேன்கள் பேடுகளைக் கட்டும்போதே, மூன்றாவது வீரரும் கட்ட வேண்டும். களம் செல்லும் இருவரில் யாரேனும் ஒருவர் முதல் பந்திலேயே அவுட் ஆகலாம். இல்லை, இருவருமே நிலைத்து நின்று 50-60 ஓவர்கள் வரை கூட ஆடலாம். போருக்குத் தயாரான நிலையில் நிலைநிறுத்தப்படும் பீரங்கியைப்போல எந்நேரமும் எதற்கும் தயாராக இருக்க வேண்டும். எதிரணியின் திட்டங்களை தவிடுபொடியாக்குவதில் மிகப்பெரிய கடமை மூன்றாவதாக களமிறங்கும் வீரருக்கு இருக்கிறது. டெஸ்ட் போட்டிகளில் பயன்படுத்தப்படும் பந்தின் வழுவழுப்பு அவ்வளவு எளிதில் மறையாது. அதனால், அதிக நேரம் ஸ்விங் ஆகும். சரி, பொறுமைகாத்து பிறகு அடித்துக்கொள்ளலாம் என்றும் இருக்க முடியாது. இந்திய துணைக்கண்டத்தில் ஆடப்படும் போட்டிகளில் பெரும்பாலும் மைதானங்கள் முழுவதும் பச்சைப்புற்கள் இருக்காது. பந்து விரைவில் சொரசொரவென ஆகி ரிவர்ஸ் ஸ்விங் ஆவதற்கு அதிக வாய்ப்பு உண்டு. அதனால், தொடக்க வீரர்களும் மூன்றாவது வீரரும் பொறுமையாக ஆட்டமிழக்காமல் ஆடி, பந்து ஸ்விங் ஆகும் தன்மையிலிருந்து பாதுகாத்தால் அதற்கடுத்து வரும் வீரர்கள் பதம் பார்ப்பார்கள்.